
Text rozhodnutia
Súd: Krajský súd Banská Bystrica Spisová značka: 23S/259/2014 Identifikačné číslo súdneho spisu: 6014201651 Dátum vydania rozhodnutia: 04. 03. 2015 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2015:6014201651.2 Uznesenie Krajský súd v Banskej Bystrici v právnej veci žalobcu: G. R., nar. XX.X.XXXX, E. XXX/XX, XXX XX N., právne zast. JUDr. Jozef Baran, advokát, na základe plnomocenstva, nám. Matice slovenskej 23/45, Žiar nad Hronom proti žalovanému: Finančné riaditeľstvo SR, Lazovná 63, 974 01 Banská Bystrica o preskúmanie zákonnosti rozhodnutia a postupu žalovaného, č. 1100301/1/452429/2014/5019 zo dňa 13.10.2014, takto r o z h o d o l : Súd priznáva žalobcovi G. R., nar. XX.X.XXXX oslobodenie od súdnych poplatkov v konaní vedenom tunajším súdom pod sp. zn. 23S/259/2014. o d ô v o d n e n i e : Dňa 16. decembra 2014 bola Krajskému súdu v Banskej Bystrici doručená žaloba žalobcu o preskúmanie zákonnosti rozhodnutia a postupu Finančného riaditeľstva SR, Lazovná 63, 974 01 Banská Bystrica č. 1100301/1/452429/2014/5019 zo dňa 13.10.2014, ktorým žalovaný potvrdil rozhodnutie Daňového úradu Banská Bystrica č. 9614401/5/33244406/2014/Kor zo dňa 8.7.2014, ktorým správca dane žalobcovi vyrubil rozdiel dane z pridanej hodnoty za zdaňovacie obdobie december 2008 v sume 48 030,63 Eur. Žalobca podaním zo dňa 19.1.2015 žiadal o oslobodenie od súdnych poplatkov. Dňa 28. január 2015 bolo súdu doručené Tlačivo pre dokladovanie pomerov účastníka konania (ďalej len „Tlačivo“). Z predloženého Tlačiva vyplýva, že žalobca už nie je podnikateľom. Prejednávaná vec sa týkala jeho podnikateľskej činnosti. V bode 2.4. Tlačiva uviedol, že poberá invalidný dôchodok v sume priemerne 412,30 EUR od 1.3.2002. V bode 3. Tlačiva - bytové pomery účastníka uviedol, že býva v rodinnom dome, ktorého je vlastníkom, mesačné výdavky na vodu 60 EUR, elektrika 72,50 EUR, plyn 150 EUR. V bode 5. dlhy účastníka konania uviedol 39 000 Eur (bankové úvery), mesačná splátka 400 EUR (nespláca sa). V bode 6. lieky 30 EUR. Rodinné pomery účastníka, žalobca uviedol, že je ženatý a manželka poberá invalidný dôchodok v sume 285 EUR. Na záver uviedol, že rodinný dom je v dražbe pre nesplácanie hypotekárneho úveru. Podľa § 247 ods. 1 Občianskeho súdneho poriadku (ďalej len „O.s.p.“) podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa § 246c ods. 1 O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. Podľa § 138 ods. 1 O.s.p. na návrh môže súd priznať účastníkovi celkom alebo sčasti oslobodenie od súdnych poplatkov, ak to pomery účastníka odôvodňujú a ak nejde o svojvoľné alebo zrejme bezúspešné uplatňovanie alebo bránenie práva. Ak nerozhodne súd inak, vzťahuje sa oslobodenie na celé konanie a má i spätnú účinnosť; poplatky zaplatené pred rozhodnutím o oslobodení sa však nevracajú. Súd sa oboznámil s tvrdeniami žalobcu a predloženým Tlačivom pre dokladovanie pomerov účastníka konania - žalobcu a má za to, že pomery žalobcu odôvodňujú oslobodenie od súdnych poplatkov. Z uvedených dôvodov súd rozhodol podľa § 138 ods. 1 O.s.p. tak, že žalobcovi priznal oslobodenie od súdnych poplatkov v konaní vedenom tunajším súdom pod sp. zn. 23S/259/2014. Poučenie: Proti tomuto rozhodnutiu nie je prípustné odvolanie.

